text: Flygtninge hjælper danskere i nød 
  09 november 2014 kl. 08.55
  Flygtninge fra Syrien i Bolderslev står klar med julehjælp til trængte danske familier. Det skriver JydskeVestkysten.
  Beboerne på asylcentret i Bolderslev vil bidrage til indsamlingen til Et Hjerte For Alle. Og dermed giver de julehjælp til trængte børnefamilier i Aabenraa Kommune. Det sker ved at give mad og musik på Storetorv i Aabenraa tre lørdage i december. Desuden vil de give prøver på sange og musik fra deres hjemland.
  - Idéen kom allerede under borgmester Thomas Andresens fødselsdagsreception i august. Han, som også er formand for Et Hjerte For Alle, spurgte mig, om flygtningene kunne bidrage med noget, siger Malene Bruhn.
  Hun er koordinator for den frivillige indsats i Julehjertebyen på Storetorv og var fredag på besøg på asylcentret i Bolderslev. Og efter at hun havde præsenteret idéen og konceptet bag Julehjertebyen for nogle af beboerne på asylcentret samt to medarbejdere, kom der en aftale i hus.
  
  